
			Introduksjon

			Å være strategimagiker er krevende. Næringslivet står ved viktige vendepunkter innen geopolitikk, sikkerhet, hybrid krigføring, kunstig intelligens og internasjonal handel. I en verden i konstant endring og usikkerhet, blir lederskap og strategi viktigere enn noen gang. Når strategi er viktig, må ikke det å gjennomføre svikte. Men gjennomføringen svikter ofte. Ledere anser seg gode til å skape strategi, og de liker den delen av strategiarbeidet. Ledere innrømmer imidlertid gjerne at de strever med gjennomføring, og at de finner den delen av strategiarbeidet krevende. Å skape en strategi utgjør etter min erfaring 10–20 % av strategiarbeidet, mens det å gjennomføre utgjør 80–90 %. Å gjennomføre er altså den store og mest krevende oppgaven. Det som skiller strategimagikere fra andre ledere, er at de faktisk gjennomfører strategien – og lykkes med det.

			Styret skal sørge for at selskapet har en tydelig strategi. Mange ledere, nøkkelpersoner, kunder og partnere bidrar til å forme strategien. Hovedansvaret for å gjennomføre hviler på én person – topplederen. I denne boken får du, som toppleder, konkrete råd og veiledning i å lykkes med gjennomføringen. Jeg viser deg hva du må gjøre, hvilke utfordringer du kan møte, og hvordan du kan håndtere dem. Du lærer å beskrive strategien klart og å omsette den i handling. Jeg forklarer hvorfor mange ledere – kanskje også du – synes gjennomføring er krevende, og gir deg verktøy for å stå stødig i motgang. For hver arbeidsoppgave gir jeg deg varsler om mulige utfordringer og tips til hvordan du kan håndtere dem. Med dreieboken, som sikrer god gjennomføring og råd om hvordan du skal holde ut, kan du utvikle deg til en strategimagiker. Men du må ville det, for det krever trening.

			

			Hvorfor strever så mange ledere med å gjennomføre strategi? Jeg ser to hovedgrunner: For det første kan de egenskapene som hjelper deg opp og frem som leder, og som fungerer godt i hverdagen, faktisk skape problemer når du skal gjennomføre strategi. For det andre mangler mange ledere noen sentrale kunnskaper, ferdigheter og holdninger for å lykkes. Når jeg diskuterer denne forklaringen med andre ledere, nikker de gjenkjennende. Kanskje kjenner du deg igjen i noe av dette – eller i alt. 

			Boken gir deg et tankesett som gjør at du kan ta grep for å endre adferd og bli så kompetent at du blir en trener og veileder for andre rundt deg – en strategimagiker.

			Når jeg bruker ordet toppleder, tenker du kanskje at boken er for ledere av store organisasjoner. Det er den også, men for meg er både rørleggermesteren og restaurantsjefen toppledere. Jeg har skrevet denne boken for alle som vil lede virksomheten sin mot nye høyder – uansett hvilken utdanning de har, eller hvilken bransje de befinner seg i, i store eller små foretak. Da kan du ta folkene dine og bedriften din til et sted hvor de og den ikke ville vært uten din ledelse.

			Boken gir verdi til flere enn bare topplederen. Som styreleder kan du bruke den til å støtte og utfordre topplederen på en bedre måte. Er du del av et lederteam og ønsker at dere blir bedre på strategigjennomføring, vil boken gi deg den innsikten og de verktøyene du trenger for å støtte og utfordre lederen din. Er du en yngre leder med en toppleder i magen, kan du forberede deg systematisk på å ta steget opp. Boken er verdifull for alle som studerer strategi, og gir konsulenter uten en klar metodikk for gjennomføring, et solid fundament.

			

			Jeg bruker konsekvent verbet gjennomføre. Iverksette, sjøsette og implementere er alternative ord for det samme. Med å gjennomføre strategien mener jeg alt arbeidet som skal til for at målene i strategien din blir realisert, litt sleivete sagt «til pengene er i banken». Å gjennomføre omfatter derfor å beskrive strategien, involvere organisasjonen, oversette strategien til tiltak, organisere arbeidet med tiltakene, innføre leveransene fra tiltakene i virksomheten og høste og måle resultater. 

			Boken gir deg en dreiebok for hvordan du skal regissere gjennomføringen. Knyttet til hver del av dreieboken deler jeg eksempler fra mine 43 år som leder og rådgiver i over 50 ulike bransjer – fra vekst og snuoperasjoner til fusjoner og innovasjoner. Eksemplene inneholder konkrete og praktiske beskrivelser av metodene du lærer. Jeg oppfordrer deg ofte til å sette deg i lederrollen og se for deg at det er du som står overfor utfordringene i eksemplene.

			Boken er rikt illustrert med modeller og verktøy, og du får tilgang til et digitalt strategistudio. Her kan du hente frem verktøyene, repetere det du har lært, reflektere og trene på å gjennomføre strategi. Når du trener, forbereder du deg samtidig til å lede den bredere prosessen med alle de du vil ha med. Jeg kaller det å ramme inn strategien. Den blir ikke ferdig, men du får en første skisse. Du lærer også å bruke kunstig intelligens til å støtte deg i arbeidet. 

			

			Ved å kjøpe boken får du tilgang til en enbrukerversjon av studioet. Se mer om dette i kapitlet «Oversikt over dreieboken» eller besøk www.executiongrit.com/no når du er ved PC-­en. Registrer kjøpet og ta en titt. 

			Bli med på reisen mot å mestre strategiens magi – kunsten å gjennomføre strukturert og med utholdenhet. Du mestrer strategimagi når du bruker tankesettet du lærer samtidig som du bruker dreieboken til å regissere reisen. 

			Du får mye igjen for innsatsen: Du øker selskapets verdi, får mer ut av organisasjonen din og trener teamet ditt i å håndtere endring. CV-­en din blir sterkere. Du vil kjenne gleden over å ha tatt grep og løftet lederskapet ditt.

			Jeg bygger metodikken i denne boken på det solide fundamentet jeg har utviklet sammen med Beyond Strategy Consulting AS (tidligere Bene Agere AS), som jeg etablerte i 2005. Jeg er takknemlig for å kunne bruke og videreutvikle denne metodikken i boken.

		

	
		
			

			Hva er strategi?

			Din ledelse handler om å ta folkene dine og selskapet ditt til steder dere ellers ikke ville vært. Strategien forteller historien om disse stedene, veien dit og alt som skjer underveis. Denne historien må være enkel å fortelle, lett å forstå og enkel å oversette til handlinger. Historien deles inn i tre kapitler som svarer på sentrale spørsmål:

			
					Hvorfor velger du akkurat disse målene?

					Hva kjennetegner stedene dere streber mot?

					Hvordan planlegger og gjennomfører du reisen for å nå målene?

			I kapitlet om hvorfor forklarer du innsikten som ligger til grunn for strategien. Du viser hva dere har lært av tidligere erfaringer, og hva som er selskapets nåværende styrker og svakheter. Du beskriver også markedet og fremtiden – hvilke muligheter og trusler ser du? Den klassiske SWOT-­analysen er et sentralt verktøy i denne delen av historien.

			

			I kapitlet om hva setter du retning og ambisjon for strategien. Du definerer selskapets strategiske målbilde, og beskriver hvordan selskapet skal se ut om noen år. Du konkretiserer resultatambisjoner, hvilken verdi dere skal levere til kunder, medarbeidere og partnere, og hvilke ressurser dere trenger for å lykkes. Her bestemmer du hvor dere skal spille og hvordan dere skal vinne. Mange velger også å formulere en visjon eller en ledestjerne i dette kapitlet. 

			I kapitlet om hvordan viser du hvordan du gjennomfører strategien i praksis. Dette er lite beskrevet både i lærebøker og i selskapsstrategier. Derfor legger boken størst vekt på nettopp dette kapitlet.

			Du tar medarbeiderne og selskapet på reisen mot målbildet gjennom ledelse på tre nivåer: 

			

			
					På nivå 1 sikrer du god drift og kontinuerlig forbedring. Du bygger en kultur der både ledere og medarbeidere jobber for å forbedre hverdagen. Disse tiltakene krever lite kapasitet og er enkle å forstå og gjennomføre.

					På nivå 2 gjennomfører du større forbedringer som går utover den daglige driften. Disse tiltakene krever mer tid og kapasitet fra både ledere og medarbeidere. Du vurderer og prioriterer nøye hvilke forbedringer dere skal satse på. Ofte må du velge bort gode tiltak for å sette søkelys på det viktigste. Å utvikle og innføre et kvalitetssystem er et eksempel på et tiltak på nivå 2.

					På nivå 3 posisjonerer du selskapet for fremtiden. Du fornyer virksomheten, enten gjennom å gå inn i nye markeder eller ved radikalt å fornye driften. Disse tiltakene er ofte omfattende, ressurskrevende og risikable – og kan gi store gevinster.

			

			Du kjenner kanskje begrepene operative, taktiske og strategiske tiltak – de tilsvarer de tre nivåene. Jeg mener strategien din må inkludere både nivå 2 og nivå 3. Også taktiske valg er en del av strategien. Grunnen til det er at for å lykkes, må du omsette både taktiske og strategiske mål til konkrete tiltak, og bruke av dine begrensede kapasitet. Du må prioritere hardt, og også velge bort gode alternativer. Alt du velger å satse på utover daglig drift og små forbedringer, utgjør dermed strategien for selskapet ditt.

			Noe av strategien planlegger du på forhånd, men mange viktige deler vokser frem i samspill med kunder og partnere. Vær oppmerksom på at disse fremvoksende strategiene kan være like viktige som de planlagte. Fang opp mulighetene som dukker opp, og sett kraft bak dem på lik linje med planlagte tiltak.

			

			Oppsummert

			Slik kan vi oppsummere en praktisk definisjon av strategi:

			
					Med strategien tar du selskapet ditt til steder det ikke ville nådd uten deg.

					Strategien kan være planlagt, eller vokse frem underveis.

					Historien må være lett å gjengi, lett å forstå og enkel å handle på,

					Den forklarer hvor dere skal spille, og hvordan dere skal vinne.

					Alt du velger å satse på utover daglig drift og små forbedringer, utgjør strategien for selskapet, fordi ressursene dine er begrensede.

